Franţa cere Rusiei să investigheze "actul criminal" care l-a vizat pe Aleksei Navalnîi.
Franţa este preocupată de agresiunea care l-a vizat pe opozantul rus Aleksei Navalnîi. MAE francez: "Este absolut necesar ca autorităţile ruse să efectueze o anchetă rapidă şi transparentă (…)". Şi Germania a cerut Rusiei să ancheteze cazul lui Aleksei Navalnîi.
Administraţia Emmanuel Macron a denunţat, marţi, "actul criminal" care l-a vizat pe disidentul rus Aleksei Navalnîi, cerând Rusiei să efectueze o investigaţie transparentă."Franţa exprimă profunda preocupare faţă de acest act criminal comis contra unui actor major din viaţa politică rusă", a transmis Ministerul de Externe de la Paris, citat de cotidianul Le Figaro."Este absolut necesar ca autorităţile ruse să efectueze o anchetă rapidă şi transparentă care să permită stabilirea circumstanţelor în care a fost comis acest act", a subliniat Quai d’Orsay."Cei responsabili de acest act trebuie identificaţi şi aduşi în faţa justiţiei", a precizat Ministerul de Externe de la Paris, reiterând disponibilitatea de a-i oferi asistenţă lui Aleksei Navalnîi "în aceste circumstanţe dificile".Preşedinţia Rusiei a anunţat, marţi, că deocamdată nu este necesară nicio investigaţie în cazul disidentului Aleksei Navalnîi, aflat în comă după ce ar fi fost otrăvit.Cancelarul german, Angela Merkel, a cerut luni seară Administraţiei de la Moscova să investigheze presupusa otrăvire a disidentului rus.